नरसिंहपुर | कलेक्टर एवं जिला निर्वाचन अधिकारी अभय वर्मा ने कहा है कि प्रजातंत्र की मजबूती के लिए प्रत्येक मतदाता का नैतिक दायित्व है कि वो मतदान जरूर करे। प्रत्येक मतदाता न केवल स्वयं मतदान करें, बल्कि अन्य लोगों को भी मतदान के लिए प्रेरित करे। एक जनवरी 2018 को 18 वर्ष की आयु पूर्ण कर चुके प्रत्येक नागरिक को अपना नाम मतदाता सूची में जरूर जुड़वाना चाहिये। जिन लोगों के नाम मतदाता सूची में जुड़ने से छूट गये हैं, वे आगामी 31 अगस्त तक अपने नाम जरूर जुड़वा लें। इसके लिए बीएलओ से सम्पर्क कर फार्म- 6 भरकर नाम मतदाता सूची में आसानी से जुड़वाया जा सकता है। श्री वर्मा जनपद पंचायत नरसिंहपुर के ग्राम धमना में आयोजित मतदाता जागरूकता कार्यक्रम में उपस्थित ग्रामीणों को रविवार को संबोधित कर रहे थे।